DF Malan-skool: Stemming gehou ondanks teenkanting | Maroela Media
DF Malan-skool: Stemming gehou ondanks teenkanting
'n Betoging is vroeër die week teen die naamsverandering gehou. (Foto: Trots DF Malan/Facebook)
Daar is Vrydag vir 'n nuwe naam vir die Hoërskool DF Malan in Bellville, Kaapstad, gestem.
Alle leerders en hul ouers, onder wie gr. 7-leerders se ouers wat reeds vir 2022 ingeskryf het, personeel en alumni kon Vrydag van 07:00 tot 21:00 vir hul voorkeurnaam stem. Slegs diegene wie se e-posadresse en selfoonnommers op die skool se rekords is, het 'n stembrief ontvang.
"Ná afloop van die stemming sal die voorkeurnaam deur die skoolbeheerliggaam bekragtig word en voorgelê word aan die Wes-Kaapse onderwysdepartement vir finale oorweging en goedkeuring," het André Roux, voorsitter van die beheerliggaam, gesê.
Daar is reeds in 2020 met 'n proses begin om te herbesin oor alle aspekte van die skool se identiteit.
"Daar is wyd beraadslaag en leerders, ouers, onderwysers en alumni is uitgenooi om tydens verskeie werksessies saam te beplan aan die skool waarvan ons droom. Tydens die proses is die kernbeginsels van die skool se identiteit bevestig en die skool se simboliek, wat die naam insluit, is hersien."
Belanghebbendes is in Augustus uitgenooi om voorstelle te maak vir 'n nuwe naam vir die skool. Daar is 626 voorstelle ontvang wat deur 'n subkomitee van die beheerliggaam oorweeg en verkort is.
"Ná 'n proses van oorweging en bespreking het die skoolbeheerliggaam op 22 September besluit om twee name aan die skoolgemeenskap voor te lê om uit te kies. Die twee finale keuses is Protea Akademie en DF Akademie."
Volgens Roux is daar tydens die proses ook ondersoek ingestel na die behoeftes van die gemeenskap en of hulle gereed is om 'n naamverandering te verwelkom.
"Die skoolbeheerliggaam wil benadruk dat die besluit om die skool se naam te verander met omsigtigheid geneem is ná 'n deeglike en inklusiewe proses waartydens soveel moontlik leerders, ouers, personeel en alumni betrek is."
Hoërskool DF Malan (Foto: Facebook)
Die drukgroep Trots DF Malan, wat teen die naamverandering gekant is en vroeër die week 'n betoging gehou het, het gesê hy sal nie aan die stemming deelneem nie. Die groep meen die voorgestelde nuwe name is deur middel van 'n ondemokratiese proses bekom.
"Hierdie transformasieproses gaan lei tot 'n groot aanslag teen die huidige getoetste waardes van die Hoërskool DF Malan en die uiteindelik voorspelbare uitkoms is die diskriminasie en uitsluiting van Afrikaanse en Christenkinders."
Volgens die groep blyk dit dat 'n klein minderheid belanghebbendes gevra het vir 'n naamverandering. "Ons is ook van mening dat die beheerliggaam oneerlik is oor die uitkoms van die beraadslagingsproses en dit wegsteek vir lede van die publiek, terwyl die indruk van die teendeel gewek word. Die feit dat die beheerliggaam voortstoomroller, beteken ons meen dat hulle hul mag misbruik en belanghebbendes boelie."
Die motiverings vir die twee name is:
Daar is 'n sterk verbintenis met die skoolwapen.
Die natuur is inklusief en objektief.
Die protea is inspirerend, eg Suid-Afrikaans, eie aan die Wes-Kaap en 'n duidelik herkenbare simbool.
Dit is 'n blom wat veerkragtigheid teen terugslae toon deur sy vermoë om in geharde toestande te oorleef. Dit kan 'n metafoor wees vir die skool. Ons is aangepas by ons omstandighede EN ons is aanpasbaar.
Die metafoor kan verder gevoer word en verwys na die skoonheid van die blom, maar dit is nie broos nie en verwelk nie sommer nie. Daar is 'n lewenskrag daaraan verbonde.
'n Protea het vuur nodig sodat sy sade kan ontkiem. Dit is weer 'n metafoor: vanuit loutering kom lewe.
DF Malan en Hoërskool DF Malan het twee verskillende identiteite. Die proses van ontkoppeling tussen dit waarmee die politieke figuur, dr. DF Malan, verbind word en dit waarvoor die skool staan, het reeds van nature plaasgevind.
Hoërskool DF Malan se identiteit is sinoniem met akademiese uitmuntendheid en ook met respek, omgee en inklusiwiteit om 'n volronde jongmens te ontwikkel.
Ons is DF of Dee-Effers. Deur verskeie jare is daar geswoeg om tradisies en 'n etos te bewerkstellig wat weerspieël word in 'n trotse tradisie van sukses. Dié identiteit wil ons nie verloor nie.
Hierdeur behou ons die welbekende handelsmerk: DF.
Hierdie naam bewerkstellig kontinuïteit, wat standvastigheid en sekerheid bring en vertroue wek by huidige leerders, toekomstige leerders, ouers en oudleerders van die skool.
Die term DF verwys dan voortaan na 'n Latynse term, Discimus Faciendo (Ons leer deur te doen).
Hoërskool DF Malan In die nuus
19-jarige eindelik tuis ná maande lange Covid-stryd
Hoe om daardie kosblik reg te pak
Hoekom die naam verander hoekom nie 'n nuwe skool bou en hom 'n naam gee ,DF Malan is geskiedenis en die stembriewe moet vir elke oud leerlinge gegee word wat daar skoolgegaan het en nog lewend is.
Dit lyk asof Wim betrokke kan wees.
Indien DF Akademie gekies word verbind dan DF met die Latyn vir 'ons leer deur te doen' en maak die Latynse woorde die skool se motto.
Wat is dit met SA en name? In die tye van finansiele swaar kry, is daar soveel meer betekenisvolle dinge on in te bele as naam verandering.
1978. DF Malan Crosby, Johannesburg. Hulle was toe bekend as Dr. DF Malan en het teen ons in Crosby kom rugby speel en ons Eerste Span 'n goeie les geleer. Ek kon net die Vierde Span haal, maar ons het darem gewen. Ek sal natuurlik nooit vergeet nie.